Vermoorde Margate-man was ANC-raadslidArgieffoto Die man wat Donderdagaand in ŉ huis in Margate, KwaZulu-Natal, met ŉ koeëlwond aan sy kop in sy bed aangetref is, was ŉ ANC-raadslid. Mdumiseni Ntuli, ŉ woordvoerder van die party, het die man se identiteit bevestig. “Die ANC in KwaZulu-Natal is geskok en hartseer om van die grumoord van een van ons aktiviste, comrade Thembinkosi ‘Commando’ Zoleka, te verneem,” het hy gesê. Ntuli het Zoleka (47) se dood as ŉ “sluipmoord” beskryf. “In hierdie stadium is besonderhede oor die moord nog min, maar dit wil voorkom asof Zoleka aangeval is terwyl hy geslaap het toe die skieter deur ŉ venster toegang tot die huis verkry het,” het Ntuli gesê. “Hy is geskiet terwyl sy vrou en kinders in die eetkamer besig was om te studeer en die verdagte het weer uit dieselfde venster ontsnap.” Ntuli het gesê Zoleka se vrou het na haar man gehardloop toe sy ŉ skoot gehoor het en hom dood in die bed aangetref. Maroela Media het vroeër berig kapt. Nqobile Gwala, woordvoerder van die polisie, het gesê polisiebeamptes is omstreeks 23:20 na die huis in Phillipstraat ontbied. Die man is dood in sy bed aangetref met ŉ enkele koeëlwond. Niemand is nog in hegtenis geneem nie. Zoleka was ŉ lid van die ANC se uitvoerende streekskomitee en ŉ proporsionele kandidaat in die Ray Nkonyeni-munisipaliteit. Zoleka se dood bring die getal ANC-raadslede wat sedert die begin van die jaar in KwaZulu-Natal vermoor is op 13 te staan. Die KwaZulu-Natalse premier, Willies Mchunu, het verlede maand aangekondig dat ŉ kommissie van ondersoek op die been gebring sal word om die politieke moorde sedert 2011 in die provinsie te ondersoek. Ntuli het ŉ beroep op lede van die publiek gedoen om na vore te kom met inligting oor Zoleka se moord.